|  |  |
| --- | --- |
| Izina ry’umwitozo | **Umugabo uboneye n’umugore uboneye.** |
| Intego y’umwitozo | Kumva uburyo imyumvire abantu bafite ku mugore nyawe n’umugabo nyawe bishobora kubuza abantu gukora ibyo bafite ubushobozi bwo gukora |
| Abo umwitozo ugenewe | Abaturage |
| Ingano y’itsinda ry’abo umwitozo ugenewe | Abantu bari hagati ya 20 na 25 abagore n’abagabo bavanze. |
| Igihe giteganyijwe umwitozo ugomba kumara | Isaha 1 |
| Ibikoresho | Urubaho rw’umweru cyangwa urw’umukara, marikeri cyangwa ingwa n’impapuro nini |
| Imfashanyigisho | * [House construction](https://www.threemountains.academy/wp-content/uploads/2018/03/role-of-a-woman-roofing-the-house-small.jpg) |
| Aho byavuye | Byateguwe hifashishijwe [gender sensitisation module for gender trainers](https://rozan.org/sites/default/files/Training%20manual%20for%20Gender%20trainers.pdf) compiled by Rosan, p.31 |

1. **Uko bikorwa:**

Iriburiro (iminota 5)

* Banza ubasobanurire umwitozo unababwire icyo ugamije. Babwire ko mbere y’uko twiga ku ruhare rwa jenda mu buzima bwacu, ari ngombwa ko tumenya icyo umuryango mugari witeze ku mugore no ku mugabo.Tugomba kumenya kandi ko twacengewe n’iyo myumvire.

Umukoro wo mu matsinda (iminota 25)

* Shyira abahugurwa mu matsinda abiri: itsinda ry’abagabo n’itsinda ry’abagore. Hereza ayo matsinda abiri impapuro nini na marikeri.
* Saba itsinda ry’abagabo kwandika icyo umuryango mugari witeze ku mugore uboneye
* Saba itsinda ry’abagore icyo umuryango mugari witeze ku mugabo uboneye.

Umukoro w’itsinda ryose (iminota 20)

* Saba umukorerabushake muri buri tsinda maze yerekane ibyo bavuze mu mukoro wo mu matsinda yabo.
* Nyuma y’ibyo, uyobore ikiganiro cy’ itsinda ryose.

**2. Ibibazo byagufasha kuyobora ibiganiro:**

* Ni ibiki amatsinda yombi yahuriyeho? Ni ibiki amatsinda yanyuranyijeho?
* Ese iyi myumvire y’uko umugabo n’umugore uboneye bagomba kuba bameze ituruka he?
* Ese igisobanuro cy’uko umugore n’umugabo uboneye bagomba kuba bameze byaba byarigeze bihinduka uko ibihe byagiye bisimburana?
* Ese waba ugendera kuri iyo myumvire mu buzima bwawe?
* Ese wumva umerewe ute iyo uri kugerageza kuba umugore cyangwa umugabo uboneye nk’uko ubyitezweho? Ese byaba bikuzitira cyangwa biguha ubwisanzure?

**3. Ubutumwa nyamukuru**:

Twumva ko umugore cyangwa umugabo baba bakwiye kubaho mu buryo buhuje n’ibyo tuba tubitezeho, ariko ntibishoboka kuba abo bagore cyangwa abagabo baboneye mu buzima bwa buri munsi. Uko umugabo cyangwa umugore uboneye bagomba kumera bigenda bihinduka uko igihe kigenda gihita. Ntitugomba kwita kuri iyo myumvire ahubwo twagakwiye guha amahirwe buri muntu agakora ibyo ashoboye.

**4. Amabwiriza agenewe umufashamyumvire:**

|  |
| --- |
| Ikintu cya ngombwa cyane ni ukumenya ko ibyo umuryango mugari utwitezeho bidahuje n’ukuri.  Nta muntu ushobora kubaho agendera kuri iyo myumvire mwanditse. Abantu baratandukanye kandi buri muntu wese yemerewe kwisanzura akaba uwo ari we.  Iyo twishyizemo iyo myumvire y’uko umuntu akwiye kubaho no kwitara kandi ibyo ari ibintu bidashoboka, maze tugashaka ko abandi bantu babaho mu buryo twebwe dushaka bibabuza gukora ibyo bafitiye ubushobozi bwo gukora. Urugero iyo twishyizemo ko umugore uboneye ari uhora mu rugo akora imirimo yo mu rugo bimubuza gukurikira indoto ze zo kubaka amazu, kuba rwiyemeza mirimo cyangwa gutwara indege. Iyo twishyizemo ko abagore aribo bonyine bateka cyangwa bakora imyenda, umugabo ukunda guteka cyangwa gukora imyenda azaba iki?  Kurebera abantu muri iyo myumvire ya kera bibabuza kwaguka ngo bakoreshe impano zabo maze babe abantu bishimye. |